
Betegtájékoztató: Információk a felhasználó számára
Diflucan 2 mg/ml oldatos infúzió

flukonazol

Mielőtt elkezdik alkalmazni Önnél ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont. 
A betegtájékoztató tartalma:

1. Milyen típusú gyógyszer a Diflucan 2 mg/ml oldatos infúzió (a továbbiakban Diflucan) és milyen betegségek esetén alkalmazható?

2. Tudnivalók a Diflucan alkalmazása előtt

3.
Hogyan kell alkalmazni a Diflucan‑t?

4.
Lehetséges mellékhatások

5.
Hogyan kell a Diflucan‑t tárolni?

6.
A csomagolás tartalma és egyéb információk
1.
Milyen típusú gyógyszer a Diflucan és milyen betegségek esetén alkalmazható?
A Diflucan a gombaellenes gyógyszerek csoportjába tartozik. Hatóanyaga a flukonazol.

A Diflucan‑t gombák által okozott fertőzések kezelésére alkalmazzák, de alkalmazható Candida‑fertőzések megelőzésére is. A gombafertőzések leggyakoribb okozója a Candida (kandida) nevű élesztőgomba.

Felnőttek

Ezt a gyógyszert kezelőorvosa a gombafertőzések alábbi típusainak a kezelésére rendelhette Önnek:

· Cryptococcus okozta agyhártyagyulladás –gombás fertőzés az agyban;

· Coccidiomycosis – a tüdő és a hörgők betegsége;

· Candida okozta fertőzések, amelyek kimutathatók a vérkeringésben, belső szervekben (pl. szív, tüdők) vagy húgyutakban;

· szájpenész – a szájüreget borító nyálkahártya-réteget, torkot érintő fertőzés, valamint műfogsor okozta szájüregi fertőzés. 

Ön az alábbi esetekben is kaphat Diflucan‑t:
· a Cryptococcus okozta agyhártyagyulladás visszatérésének megelőzésére;

· a nyálkahártyák Candida fertőzései visszatérésének megelőzésére;

· Candida okozta fertőzés kialakulásának megelőzésére (ha immunrendszere gyenge és nem működik megfelelően).

Gyermekek és serdülők (0‑17 éves)

Ezt a gyógyszert kezelőorvosa a gombafertőzések alábbi típusainak a kezelésére rendelhette Önnek:

· nyálkahártyák Candida fertőzései – a szájüreget borító nyálkahártya-réteget, torkot érintő fertőzés;

· Candida okozta fertőzések, amelyek kimutathatók a vérkeringésben, belső szervekben (pl. szív, tüdők) vagy húgyutakban;
· Cryptococcus okozta agyhártyagyulladás –gombás fertőzés az agyban.
Ön az alábbi esetekben is kaphat Diflucan‑t:
· Candida okozta fertőzés kialakulásának megelőzésére (ha immunrendszere gyenge és nem működik megfelelően); 
· Cryptococcus okozta agyhártyagyulladás visszatérésének megelőzésére.

2.
Tudnivalók a Diflucan alkalmazása előtt 
Ön nem kaphat Diflucan‑kezelést

· ha allergiás a flukonazolra, egyéb, a gombafertőzések kezelésére szedett gyógyszerekre vagy a gyógyszer (6. pontban felsorolt) egyéb összetevőjére. A tünetek közé tartozhatnak a viszketés, a bőr kivörösödése vagy a nehézlégzés.

· ha asztemizolt, terfenadint szed (antihisztamin gyógyszerek allergiára).

· ha ciszapridot szed (gyomorsav‑csökkentő gyógyszer).

· ha pimozidot szed (pszichiátriai betegségek kezelésére).

· ha kinidint szed (szívritmuszavarok kezelésére).

· ha eritromicint szed (fertőzések kezelésére szolgáló antibiotikum).
Figyelmeztetések és óvintézkedések
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

A Diflucan alkalmazása előtt beszéljen kezelőorvosával vagy a gondozását végző egészségügyi szakemberrel 

· ha máj‑ vagy veseproblémái vannak.

· ha szívbetegségben szenved, beleértve a szívritmuszavarokat is.

· ha vérében a kálium, kalcium vagy magnézium szintje kóros.

· ha súlyos bőrreakciói alakulnak ki (viszketés, a bőr kivörösödése vagy nehézlégzés).
· ha „mellékvese-elégtelenség” jelei alakulnak ki, vagyis a mellékvesék nem termelnek elegendő mennyiséget bizonyos szteroid hormonokból, például a kortizolból (idült vagy hosszan tartó kimerültség, izomgyengeség, étvágytalanság, fogyás, hasi fájdalom).
Egyéb gyógyszerek és a Diflucan

Azonnal mondja el kezelőorvosának, ha asztemizolt, terfenadint (allergiák kezelésére való antihisztaminok) vagy ciszapridot (gyomorpanaszok kezelésére alkalmazzák) vagy pimozidot (mentális betegség kezelésére alkalmazzák) vagy kinidint (szívritmuszavar kezelésére alkalmazzák) vagy eritromicint (fertőzések kezelésére való antibiotikum) szed, mivel ezeket nem szabad a Diflucan‑nal együtt szedni (lásd az „Ön nem kaphat Diflucan‑kezelést” részt).

Néhány gyógyszer kölcsönhatásba léphet a Diflucan‑nal. Ha az alábbi gyógyszerek bármelyikét szedi, feltétlenül tájékoztassa erről kezelőorvosát:

· rifampicin vagy rifabutin (antibiotikumok fertőzések kezelésére),

· alfentanil, fentanil (kábító fájdalomcsillapítók),

· amitriptilin, nortriptilin (antidepresszánsként alkalmazzák),

· amfotericin B, vorikonazol (gombaelleni gyógyszerek),

· gyógyszerek, melyek hígítják a vért, és megelőzik a vérrögök kialakulását (warfarin vagy hasonló gyógyszerek),

· benzodiazepinek (midazolám, triazolám vagy hasonló gyógyszerek), melyeket altatóként vagy szorongásban alkalmaznak,

· karbamazepin, fenitoin (görcsrohamok kezelésére alkalmazzák),

· nifedipin, izradipin, amlodipin, verapamil, felodipin és lozartán (magas vérnyomás – hipertónia kezelésére),
· olaparib (rosszindulatú petefészek-daganat kezelésére alkalmazzák),
· ciklosporin, everolimusz, szirolimusz vagy takrolimusz (átültetett szerv kilökődésének megelőzésére),

· ciklofoszfamid, vinka alkaloidok (vinkrisztin, vinblasztin vagy hasonló gyógyszerek) rosszindulatú daganatos betegségek kezelésére alkalmazzák,

· halofantrin (malária kezelésére alkalmazzák),

· sztatinok (atorvasztatin, szimvasztatin és fluvasztatin vagy hasonló gyógyszerek) magas koleszterinszint csökkentésére alkalmazzák,

· metadon (fájdalomcsillapító),

· celekoxib, flurbiprofén, naproxén, ibuprofén, lornoxikám, meloxikám, diklofenák (nem-szteroid gyulladáscsökkentő gyógyszerek),

· szájon át szedhető fogamzásgátlók,

· prednizon (szteroid),

· AZT néven is ismert zidovudin, szakvinavir (HIV‑fertőzött betegeknél alkalmazzák),

· cukorbetegség kezelésére alkalmazott gyógyszerek, mint a klórpropamid, glibenklamid, glipizid vagy tolbutamid,

· teofillin (asztma kezelésére), 
· tofacitinib (reumás ízületi gyulladás kezelésére alkalmazzák),
· A‑vitamin (táplálék-kiegészítő),

· ivakaftor (cisztás fibrózis kezelésére alkalmazzák),
· amiodaron (egyenetlen szívverés, szívritmuszavarok kezelésére),

· hidroklorotiazid (egy vizelethajtó szer).

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

A terhesség ideje alatt nem kaphat Diflucan‑t, kivéve, ha a kezelőorvosa ezt mondta Önnek.

Egyetlen egyszeri adag, 150 mg Diflucan alkalmazása esetén folytathatja a szoptatást. Amennyiben Ön Diflucan‑t ismétlődően, többször kap, úgy nem szoptathat.
A készítmény hatásai a gépjárművezetéshez és a gépek kezeléséhez szükséges képességekre

Gépjárművezetésnél vagy gépek kezelésénél figyelembe kell venni, hogy esetenként szédülés vagy görcsroham jelentkezhet.

A Diflucan nátriumot tartalmaz
A Diflucan milliliterenként 0,154 mmol nátriumot tartalmaz, amit kontrollált nátrium diéta esetén figyelembe kell venni.

3.
Hogyan kell alkalmazni a Diflucan-t?

Ezt a gyógyszert kezelőorvosa vagy a gondozását végző egészségügyi szakember lassú, vénás injekcióban (infúzióban) fogja beadni Önnek. A Diflucan oldat formájában kerül forgalomba. Nem kerül további hígításra. Egészségügyi szakembereknek szóló további információk a betegtájékoztató végén, külön fejezetben találhatók.

Különböző fertőzésekben a gyógyszer ajánlott adagjait az alábbi táblázat tartalmazza. Ha nem biztos abban, hogy miért kap Diflucan‑t, kérdezze meg kezelőorvosát vagy a gondozását végző egészségügyi szakembert. 

Felnőttek

	Állapot
	Adag

	Cryptococcus okozta agyhártyagyulladás kezelésére
	400 mg az első napon, majd naponta egyszer 200 mg‑400 mg 6‑8 héten át vagy szükség esetén hosszabb ideig. Az adag esetenként 800 mg‑ig emelhető.

	Cryptococcus okozta agyhártyagyulladás visszatérésének megelőzésére
	200 mg naponta egyszer, amíg kezelőorvosa azt nem mondja, hogy hagyja abba a kezelést.

	Coccidiomycosis kezelésére
	200 mg‑400 mg naponta egyszer, 11 hónapos időtartamtól kezdve akár 24 hónapon keresztül is, vagy szükség esetén tovább. Az adag esetenként 800 mg‑ig emelhető.

	Candida által okozott, belső szerveket érintő gombafertőzések kezelésére
	800 mg az első napon, majd naponta egyszer 400 mg, addig, amíg kezelőorvosa azt nem mondja, hogy hagyja abba a kezelést.

	A szájüreget borító nyálkahártya-réteg, a torok fertőzéseinek, valamint a műfogsor okozta szájüregi fertőzés kezelésére
	200 mg-400 mg az első napon, majd 100 mg‑200 mg naponta egyszer, amíg kezelőorvosa azt nem mondja, hogy hagyja abba a kezelést.

	Nyálkahártyák fertőzéseinek kezelésére – az adag a fertőzés helyétől függ
	50 mg‑400 mg naponta egyszer 7‑30 napon át, amíg kezelőorvosa azt nem mondja, hogy hagyja abba a kezelést.

	A szájüreget borító nyálkahártya-réteg, a torok fertőzései kiújulásának a megelőzésére
	100 mg‑200 mg naponta egyszer vagy 200 mg hetente 3‑szor addig, ameddig fennáll a fertőzés lehetősége.

	Candida által okozott fertőzés megelőzésére (ha immunrendszere gyenge és nem működik megfelelően)
	200 mg‑400 mg naponta egyszer, amíg fennáll a fertőzés kockázata.


Alkalmazása serdülőknél 12‑től 17 éves korig

Kövesse a kezelőorvosa által felírt dózist (felnőttekre vagy gyermekekre vonatkozó adagolás).

Alkalmazása gyermekeknél 11 éves korig

Gyermekeknél a maximális napi adag 400 mg.

Az adag a gyermek kilogrammokban kifejezett testtömegén alapul.

	Állapot
	Napi adag

	Candida által okozott nyálkahártya‑ és torokfertőzések – az adag és az időtartam a fertőzés súlyosságától és a fertőzés helyétől függ
	3 mg/testtömegkilogramm naponta egyszer 
(az első napon 6 mg/testtömegkilogramm adható)

	Cryptococcus okozta agyhártyagyulladás vagy Candida által okozott belső szerveket érintő gombafertőzések
	6 mg‑12 mg/testtömegkilogramm naponta egyszer

	Cryptococcus okozta agyhártyagyulladás kiújulásának megelőzésére
	6 mg/testtömegkilogramm naponta egyszer

	Candida által okozott fertőzések megelőzésére gyermekeknél (ha immunrendszerük nem működik megfelelően) 
	3 mg‑12 mg/testtömegkilogramm naponta egyszer


Alkalmazása 4 hetes vagy fiatalabb csecsemőknél

Alkalmazása 3‑4 hetes csecsemőknél:

Az adag megegyezik a fent leírttal, de 2 naponta egyszer kell adni. A legmagasabb adag 12 mg/testtömegkilogramm 48 óránként adva.

Alkalmazása 2 hetes vagy ennél fiatalabb csecsemőknél:

Az adag megegyezik a fent leírttal, de 3 naponta egyszer kell adni. A legmagasabb adag 12 mg/testtömegkilogramm 72 óránként adva.

Idősek

A szokásos felnőtt adagokat kell adni, ha nincs veseproblémája.

Vesekárosodásban szenvedő betegek

Kezelőorvosa veseműködésétől függően módosíthatja az adagot.

Ha az előírtnál több Diflucan‑t alkalmaztak
Ha aggódik amiatt, hogy túl sok Diflucan-t kaphatott, azonnal szóljon kezelőorvosának vagy a gondozását végző egészségügyi szakembernek. Nem létező dolgok hallása, látása, érzése és gondolata (hallucináció és paranoid viselkedés) egy lehetséges túladagolás tünetei közé tartoznak. 
Ha elfelejtették alkalmazni Önnél a Diflucan-t
Mivel ezt a gyógyszert szoros orvosi felügyelet alatt fogják beadni Önnek, nem valószínű, hogy kimaradna egy adag. Mindazonáltal szóljon kezelőorvosának vagy a gyógyszerésznek, ha úgy gondolja, hogy kimaradt egy adag.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.

4.
Lehetséges mellékhatások 
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Néhány betegnél allergiás reakciók jelentkeznek, bár a súlyos allergiás reakció ritka. Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Ha a következő tünetek bármelyike jelentkezik Önnél, azonnal szóljon kezelőorvosának.

· hirtelen kialakuló sípoló légzés, nehézlégzés vagy szorító érzés a mellkasban,

· a szemhéj, arc vagy ajkak duzzanata,

· testszerte jelentkező viszketés, a bőr kivörösödése vagy viszkető, vörös foltok,

· bőrkiütés,

· súlyos bőrreakciók, mint felhólyagosodó kiütések (melyek a szájüregben vagy a nyelven is kialakulhatnak).

A Diflucan hatással lehet a májára. A májbetegségek tünetei lehetnek:

· fáradtság,

· étvágytalanság,

· hányás,

· bőrének vagy a szeme fehérjéjének sárgás elszíneződése (sárgaság).

Ha ezek bármelyike bekövetkezik, hagyja abba a Diflucan szedését, és azonnal szóljon kezelőorvosának.
Egyéb mellékhatások:

Ezenkívül, ha a következő mellékhatások bármelyike súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse kezelőorvosát vagy gyógyszerészét.

Gyakori mellékhatások (10 beteg közül legfeljebb 1 beteget érinthetnek): 

· fejfájás,

· hasi fájdalom, hasmenés, hányinger, hányás,

· laborvizsgálatokban emelkedett májfunkciós értékek,

· kiütés.

Nem gyakori mellékhatások (100 beteg közül legfeljebb 1 beteget érinthetnek):

· vörösvértestszám‑csökkenés, mely a bőr sápadtságát és gyengeséget vagy légszomjat okoz,

· csökkent étvágy,

· álmatlanság, aluszékonyság,

· görcsrohamok, szédülés, forgó, bizsergő, szúró érzés vagy zsibbadás, az ízérzékelés megváltozása,

· székrekedés, emésztési zavar, bélgázképződés, szájszárazság,

· izomfájdalom,

· májkárosodás és a bőr és a szemek besárgulása (sárgaság),

· kiütések, felhólyagosodás (csalánkiütések), viszketés, fokozott verejtékezés,

· fáradtság, általános rossz közérzet, láz.

Ritka mellékhatások (1000 beteg közül legfeljebb 1 beteget érinthetnek):

· a normálértéknél alacsonyabb fehérvérsejt‑ és vérlemezkeszám (a fehérvérsejtek a fertőzésekkel szembeni védelemben, a vérlemezkék a vérzés elállításában segítenek),

· a bőr vörös vagy lila elszíneződése, melyet az alacsony vérlemezkeszám vagy egyéb vérsejtek számában bekövetkező változások okozhatnak,

· kémiai változások a vérben (a koleszterin, a zsírok emelkedett vérszintje),

· alacsony káliumszint a vérben,

· remegés,

· kóros elektrokardiogram (EKG), a pulzusszámban vagy a szívritmusban bekövetkező változások,

· májelégtelenség,

· allergiás reakciók (néha súlyosak), beleértve a kiterjedt, felhólyagosodó kiütéseket és bőrhámlást, súlyos bőrreakciókat, az ajkak vagy az arc duzzanata,

· hajhullás.

Nem ismert gyakoriság (a rendelkezésre álló adatokból nem állapítható meg):

· túlérzékenységi reakciók bőrkiütéssel, lázzal, duzzadt mirigyekkel, a fehérvérsejt egyik típusának számbeli növekedésével (eozinofília), valamint a belső szervek (máj, tüdő, szív, vese és vastagbél) gyulladásával jár (gyógyszerreakció eozinofíliával és szisztémás tünetekkel (DRESS szindróma)).
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Diflucan-t tárolni?

· A gyógyszer gyermekektől elzárva tartandó!

· A dobozon feltüntetett lejárati idő (Felhasználható/Felh.) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Tárolási feltételek:

· Injekciós üveg: Nem fagyasztható!

· Rugalmas PVC zsák: Legfeljebb 30°C‑on tárolandó. Nem fagyasztható!
· Felbontás után a gyógyszert azonnal fel kell használni. A fel nem használt infúziót ki kell dobni. Ez a gyógyszer egyszeri alkalmazásra való.

· Ne alkalmazza ezt a gyógyszert, ha részecskék láthatók benne vagy az oldat nem tiszta vagy elszíneződött.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Diflucan? 
· A készítmény hatóanyaga a flukonazol.

· Milliliterenként 2 mg flukonazolt tartalmaz.

25 ml oldatos infúzió (1 injekciós üveg) 50 mg flukonazolt tartalmaz.

50 ml oldatos infúzió (1 injekciós üveg) 100 mg flukonazolt tartalmaz.

100 ml oldatos infúzió (1 injekciós üveg) 200 mg flukonazolt tartalmaz.

200 ml oldatos infúzió (1 injekciós üveg) 400 mg flukonazolt tartalmaz.

100 ml oldatos infúzió (1 PVC zsák) 200 mg flukonazolt tartalmaz.

200 ml oldatos infúzió (1 PVC zsák) 400 mg flukonazolt tartalmaz.

· Egyéb összetevők: nátrium‑klorid, injekcióhoz való víz és nátrium‑hidroxid (pH beállításhoz)

Milyen a Diflucan külleme és mit tartalmaz a csomagolás?
· A Diflucan tiszta, színtelen, látható részecskéktől mentes vizes oldat.

· Injekciós üvegben vagy rugalmas PVC zsákban kerül forgalomba
· Csomagolási kiszerelések:

1 injekciós üveg 25 ml oldatos infúziót tartalmaz.

1 injekciós üveg 50 ml oldatos infúziót tartalmaz.

1 injekciós üveg 100 ml oldatos infúziót tartalmaz.

1 injekciós üveg 200 ml oldatos infúziót tartalmaz.

1, 5, 10 vagy 20 db rugalmas PVC zsák 100 ml oldatos infúziót tartalmaz.

1, 5, 10 vagy 20 db rugalmas PVC zsák 200 ml oldatos infúziót tartalmaz.

·  Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

Pfizer Kft.
1123 Budapest, Alkotás u. 53. 

Magyarország
Gyártó

Fareva Amboise
Zone Industrielle
29 route des Industries,
37530 Pocé-sur-Cisse
Franciaország

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Ausztria
	Diflucan 2 mg/ml Infusionslösung

	Belgium, Bulgária, Dánia, Finnország, Izland, Írország, Olaszország, Luxemburg, Norvégia, Portugália Lengyelország, Svédország, Nagy‑Britannia
	Diflucan

	Ciprus, Görögország
	Fungustatin

	Cseh Köztársaság
	Diflucan IV

	Észtország
	Diflucan 2mg/ml

	Franciaország
	Triflucan 2 mg/ml, solution injectable pour perfusion

	Hollandia
	Diflucan I.V. 2 mg/ml, oplossing voor infusie

	Németország
	Diflucan i.v. 2 mg/ml, Infusionslösung

	Magyarország
	Diflucan 2 mg/ml oldatos infúzió

	Lettország


	Diflucan 2 mg/ml solution for infusion

	Románia
	Diflucan 2 mg/ml soluţie perfuzabilă

	Szlovénia
	Diflucan 2 mg/ml raztopina za infundiranje 

	Spanyolország
	Diflucan 2mg/ml solucion para Perfusion 


OGYI-T-1550/09
(1 x 100 ml injekciós üvegben)
A betegtájékoztató legutóbbi felülvizsgálatának dátuma: 2018. június.
A gyógyszerről részletes információ az Országos Gyógyszerészeti és Élelmezés-egészségügyi Intézet internetes honlapján (http://www.ogyei.gov.hu/) található.

‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑‑

Az alábbi információk kizárólag orvosoknak vagy más egészségügyi szakembereknek szólnak:

Az intravénás infúzió beadásának a sebessége a 10 ml/perc‑et nem haladhatja meg. A Diflucan 9 mg/ml-es (0,9%) nátrium‑klorid oldatban van formulálva, 200 mg‑onként (100 ml‑es injekciós üveg/PVC zsák) 15 mmol Na+ és Cl‑ iont tartalmaz. Mivel a Diflucan nátrium‑klorid oldatban oldva érhető el, azoknál a betegeknél, akiknél a nátrium vagy a folyadékbevitel korlátozása szükséges, a folyadékbevitel sebességénél ezt figyelembe kell venni.

A flukonazol intravénás infúzió a következő infúziós oldatokkal kompatibilis:

a) 5%‑os és 20%‑os dextróz

b) Ringer‑oldat

c) Hartmann‑oldat

d) Dextrózban oldott kálium‑klorid

e) 4,2%‑os és 5%‑os nátrium‑bikarbonát

f) 3,5%‑os aminozin

g) 9 mg/ml nátrium‑klorid (0,9%)

h) Dialaflex (interperitonealis dializáló oldat 6,36%)

A flukonazol egy már meglévő szereléken keresztül, a fent felsorolt infúziós oldatok egyikével együtt adható. Bár kifejezett inkompatibilitást nem észleltek, keverése egyéb gyógyszerekkel az infúzió előtt nem ajánlott.

Az oldatos infúzió csak egyszeri alkalmazásra való.

Mikrobiológiai szempontból az oldatot azonnal fel kell használni. Ha nem használják fel azonnal, a felhasználó felelős a használat közbeni tárolás időtartamáért és annak körülményeiért. ami normál körülmények között 2°C ‑ 8°C-on nem lehet hosszabb 24 óránál, kivéve, ha a feloldást ellenőrzött és validált aszeptikus körülmények között végezték.

A feloldást aszeptikus körülmények között kell végezni. Beadás előtt az oldatot ellenőrizni kell, hogy nem tartalmaz‑e látható részecskéket, illetve nem színeződött‑e el. Az oldat csak akkor alkalmazható, ha az tiszta és részecskéktől mentes.

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

